CELEX: 32021R2205
Language: hr
Date: 2021-12-13 00:00:00
Title: Provedbena uredba Komisije (EU) 2021/2205 оd 13. prosinca 2021. o izmjeni Uredbe (EZ) br. 847/2006 u pogledu količine određene pripremljene ili konzervirane ribe podrijetlom iz Tajlanda koja se može uvesti u okviru carinske kvote 09.0706

14.12.2021   
               
               
                  HR
               
               
                  Službeni list Europske unije
               
               
                  L 446/38
               
            
         PROVEDBENA UREDBA KOMISIJE (EU) 2021/2205
         оd 13. prosinca 2021.
         o izmjeni Uredbe (EZ) br. 847/2006 u pogledu količine određene pripremljene ili konzervirane ribe podrijetlom iz Tajlanda koja se može uvesti u okviru carinske kvote 09.0706
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Odluku Vijeća 2006/324/EZ od 27. veljače 2006. o sklapanju Sporazuma u obliku razmjene pisama između Europske zajednice i Kraljevine Tajlanda u skladu s člankom XXIV. stavkom 6. i člankom XXVIII. Općeg sporazuma o carinama i trgovini (GATT) iz 1994. o izmjeni koncesija u popisima Češke Republike, Republike Estonije, Republike Cipra, Republike Latvije, Republike Litve, Republike Mađarske, Republike Malte, Republike Poljske, Republike Slovenije i Slovačke Republike u okviru njihovog pristupanja Europskoj uniji (1), a posebno njezin članak 2.,
         budući da:
         
                     (1)
                  
                  
                     Uredbom Komisije (EZ) br. 847/2006 (2) uspostavlja se upravljanje carinskim kvotama Zajednice za određenu pripremljenu ili konzerviranu ribu. U Sporazumu između Europske unije i Kraljevine Tajlanda na temelju članka XXVIII. općeg sporazuma o carinama i trgovini (GATT) iz 1994. o izmjeni koncesija za sve carinske kvote uključene u raspored EU-a CLXXV. zbog povlačenja Ujedinjene Kraljevine iz Europske unije (3) utvrđuje se količina za određene carinske kvote Unije u pogledu količine proizvoda za uvoz iz Tajlanda. Sporazum je stupio na snagu 20. srpnja 2021.
                  
               
                     (2)
                  
                  
                     Količina za određene carinske kvote Unije utvrđena u tom sporazumu u pogledu količine određene pripremljene ili konzervirane ribe trebala bi se odraziti na Uredbu (EZ) br. 847/2006.
                  
               
                     (3)
                  
                  
                     Uredbu (EZ) br. 847/2006 trebalo bi stoga na odgovarajući način izmijeniti.
                  
               
                     (4)
                  
                  
                     Zbog hitne potrebe za provedbom Sporazuma ova Uredba trebala bi stupiti na snagu na dan objave u Službenom listu Europske unije. Budući da se izmjene uvedene ovom Uredbom odnose na razdoblje primjene carinske kvote koje je u tijeku na datum stupanja te izmjene na snagu, potrebno je utvrditi prijelazne odredbe za to razdoblje.
                  
               
                     (5)
                  
                  
                     Mjere predviđene u ovoj Uredbi u skladu su s mišljenjem Odbora za carinski zakonik,
                  
               DONIJELA JE OVU UREDBU:
         
            Članak 1.
            Izmjena Uredbe (EZ) br. 847/2006
            Uredba (EZ) br. 847/2006 mijenja se kako slijedi:
            
                        (1)
                     
                     
                        u članku 1. stavak 2. zamjenjuje se sljedećim:
                        
                           „2.   Godišnja carinska kvota od 1 054 tone izuzeta od carina otvara se za uvoz u Uniju pripremljene ili konzervirane srdele, palamide, skuše vrste Scomber scombrus i Scomber japonicus, ribe vrste Orcynopsis unicolor, osim cijele ili u komadima obuhvaćene oznakom KN 1604 20 50.”;
                        
                     
                  
                        (2)
                     
                     
                        u članku 2. točka 2. zamjenjuje se sljedećim:
                        
                           „2.   od carinske kvote od 1 054 tone iz članka 1. stavka 2., 423 tone primjenjuju se unutar carinske kvote broj 09.0706 na uvoze podrijetlom iz Tajlanda, a preostali dio, odnosno 631 tona, primjenjuje se unutar carinske kvote broj 09.0707 na uvoze podrijetlom iz svih trećih zemalja osim iz Ujedinjene Kraljevine.”.
                        
                     
                  
         
            Članak 2.
            Prijelazne odredbe za tekuće razdoblje carinske kvote
            
               1.   Opseg kvote raspoloživ za preostalo razdoblje carinske kvote koje je u tijeku na datum stupanja na snagu ove Uredbe je razlika između opsega kvote kako je izmijenjen ovom Uredbom i opsega kvote koji je već dodijeljen prije datuma stupanja na snagu ove Uredbe.
            
            
               2.   Ako je u trenutku stupanja na snagu ove Uredbe primjenjiva kvota iscrpljena 13. prosinca 2021., novi raspoloživi opseg kvote dodjeljuje se gospodarskim subjektima u skladu s kronološkim redoslijedom datuma zaprimanja njihovih carinskih deklaracija za puštanje u slobodni promet. Gospodarski subjekti koji su svoju robu uvozili tijekom tekućeg razdoblja carinske kvote, ali prije stupanja na snagu ove Uredbe i bez korištenja carinske kvote, imaju pravo na povrat plaćene carine, na njihov zahtjev i u onoj mjeri u kojoj to balans carinske kvote dopušta.
            
         
         
            Članak 3.
            Stupanje na snagu
            Ova Uredba stupa na snagu na dan objave u Službenom listu Europske unije.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 13. prosinca 2021.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 120, 5.5.2006., str. 17.
         
         
            (2)  Uredba Komisije (EZ) br. 847/2006 od 8. lipnja 2006. o otvaranju i osiguravanju upravljanja carinskim kvotama Zajednice za određenu pripremljenu ili konzerviranu ribu (SL L 156, 9.6.2006., str. 8.).
         
            (3)  SL L 274, 30.7.2021., str. 57.